Grazzi għall-intervent b'suċċess tal-Unjoni Ewropea, fl-2019 il-kumpaniji Ewropej iġġeneraw €8 biljun f'esportazzjonijiet addizzjonali. L-għadd kbir ta' restrizzjonijiet ġodda li jostakolaw l-esportazzjonijiet tal-UE juri li l-protezzjoniżmu sar parti integrali mill-kummerċ dinji. Dawn huma wħud mis-sejbiet tar-Rapport annwali tal-Kummissjoni dwar l-Ostakli għall-Kummerċ u għall-Investiment ippubblikat illum. Il-Kummissarju għall-Kummerċ Phil Hogan qal: “Li jiġi żgurat ir-rispett tar-regoli kummerċjali internazzjonali eżistenti huwa waħda mill-prijoritajiet ewlenin tiegħi. L-azzjoni tagħna biex ninfurzaw id-drittijiet kummerċjali u neliminaw l-ostakli għall-kummerċ iġġib magħha benefiċċji tanġibbli għall-kumpaniji tal-UE, inklużi dawk żgħar. Fl-2019, permezz tal-isforzi konġunti tagħna, il-kumpaniji Ewropej irkupraw EUR 8 biljun. Madankollu, qed inħabbtu wiċċna wkoll ma' bidla inkwetanti fil-qasam tal-kummerċ dinji. L-ostakli jaffettwaw setturi ta' esportazzjoni partikolarment importanti għall-UE u jinfirxu bejn ir-reġjuni. Fl-ambitu tal-impenn kollu tagħna favur l-irkupru ekonomiku wara l-COVID, hija meħtieġa spinta ġdida fl-infurzar. Huwa essenzjali li l-flussi tal-kummerċ globali jinżammu miftuħa.” L-isforzi koordinati mill-Kummissjoni, mill-Istati Membru u mill-organizzazzjonijiet tan-negozju tal-UE fil-qafas tas-Sħubija għall-Aċċess għas-Swieq, ippermettew li fl-2019 il-kumpaniji Ewropej jirkupraw swieq importanti tal-esportazzjoni. Dan kien ta' benefiċċju, fost l-oħrajn, għal bdiewa tal-UE u produtturi tal-ikel, pereżempju: Madankollu, il-kumpaniji tal-UE qed jiffaċċjaw ukoll multiplikazzjoni ta' ostakli illegali ġodda f'setturi ta' importanza strateġika għall-UE, b'mod partikolari fit-teknoloġija tal-informazzjoni u tal-komunikazzjoni, l-elettronika, l-industrija tal-karozzi u industriji oħra b'teknoloġija avvanzata. L-għadd totali ta' ostakli eżistenti għall-kummerċ madwar id-dinja jammonta għal 438, li 43 minnhom ġew introdotti s-sena li għaddiet minn 22 pajjiż differenti. L-ogħla numru ta' restrizzjonijiet jikkonċerna l-aċċess għas-swieq Ċiniżi u Russi (38 u 31 miżura rispettivament). Fl-2019, iċ-Ċina imponiet ukoll l-ogħla numru ta' restrizzjonijiet ġodda, segwita minn pajjiżi tan-Nofsinhar tal-Mediterran u tal-Lvant Nofsani. Sfond Ir-Rapport tal-Kummissjoni dwar l-Ostakli għal-Kummerċ u għall-Investiment ġie ppublikat kull sena sa mill-bidu tal-kriżi ekonomika tal-2008. Huwa parti mill-isforzi ta' infurzar tal-Kummissjoni fil-qasam tar-regoli internazzjonali tal-kummerċ. Ir-rapport joffri analiżi dettaljata tat-tipi ta' ostakli li jikkawżaw l-aktar problemi lill-kumpaniji tal-UE u analiżi tas-setturi fejn inkisbu l-aħjar riżultati. Ir-rapport huwa bbażat fuq informazzjoni rrappurtata minn kumpaniji Ewropej. Sabiex iżżid l-għarfien dwar l-appoġġ disponibbli għall-esportazzjoni, il-Kummissjoni stabbiliet l-Inizjattiva “Jiem tal-Aċċess għas-Swieq”, li tlaqqa' flimkien il-kumpaniji tal-UE, l-assoċjazzjonijiet nazzjonali tal-kummerċ u l-esperti tal-kummerċ mill-Kumissjoni u mill-Istati Membri biex jiddiskutu problemi konkreti ta' aċċess għas-swieq barranin. Fl-2019, is-sessjonijiet inżammu fin-Netherlands, fil-Litwanja, fil-Portugall, fi Franza u fil-Latvja u fihom ipparteċipaw mijiet ta' kumpaniji. Minħabba l-ħtieġa li jiżdiedu l-isforzi ta' infurzar fil-qasam tal-kummerċ, l-Uffiċjal Kap tal-Infurzar għall-Kummerċ dalwaqt se jiġi nominat biex jikkoordina u jmexxi l-azzjonijiet kollha ta' infurzar tal-UE. Dan se jinkludi t-twaqqif ta' punt uniku ta' kuntatt għal kwistjonijiet ta' infurzar tal-kummerċ biex ikun hemm rispons aktar malajr u b'mod aktar effettiv għall-prattiki restrittivi tal-kummerċ mis-sħab kummerċjali tal-UE. Barra minn hekk, fis-16 ta' Ġunju, il-Kummissjoni nediet konsultazzjoni pubblika biex tirrevedi l-politika kummerċjali tal-UE, fejn fost l-oħrajn fittxet proposti dwar kif jistgħu jittejbu l-isforzi ta' infurzar tal-UE biex tgħin negozji żgħar li qed jiffaċċjaw restrizzjonijiet mhux ġustifikati fuq l-esportazzjoni lejn pajjiżi barra mill-UE. Għal aktar informazzjoni: Rapport dwar l-Ostakli għall-Kummerċ u għall-Investiment Skeda informattiva Lista ta' ostakli koperti fir-rapport Studju ta' każ Bażi tad-Data dwar l-Aċċess għas-Suq: għodda għar-rapportar ta' ostakli għall-kummerċ Infurzar tar-regoli kummerċjali mill-UE